Treffend Afrikaans – Samestelling | Die Vryburger
Treffend Afrikaans – Samestelling
August 19, 2016 - Kultuur - 1 comment
'n Taal word nie verryk as die woordeskat uitermate uitgebrei word nie omdat die omvang daarvan te groot word vir gebruik van al die woorde. Wat egter belangrik is, is dat tale met ontwikkeling deur die jare spontaan in omvang verklein en struktureel eenvoudiger geword het. Let maar op na ouer tale tot jonger tale soos Hebreeus, Latyn, Duits, Engels en Afrikaans se naamvalle en werkwoordverbuigings. Klaarblyklik het klassieke Grieks in eenvoudiger moderne Grieks vereenvoudig. Sogenaamde taalverryking (onnodige uitbreiding) is 'n onding wat veel meer skade aanrig as wat dit voordele inhou. 'n Mens kan nouliks 'n woordeskat van sowat 30 000 woorde bemeester, en as die woordeskat nog veel meer uitgebrei word, raak dit werklik onhanteerbaar. Vakwoorde is nog nie eens hierby ingesluit nie.
Geen taal ontstaan in 'n kits nie, en waar 'n taal afgebreek word, verdwyn ook volksuitdrukkings en kultuur, die geskiedenis raak verwaarloos en volksbewustheid verflou. Afbrekers van Afrikaans is tans juis besig met 'n angliseringspolitiek deur voor te gee dat hulle Afrikaans probeer bevorder terwyl hulle met subtiele strategie die teenoorgestelde probeer bereik. Die betekenis van gevestigde woorde word verdraai en met sogenaamde nuwe betekenisse vervang. Dit word so ongemerk moontlik gedoen. Ook word al hoe meer erkenning aan Romaanse woorde gegee wat dan kwansuis nie Engels is nie. Tog begin sodanige woorde die Dietse karakter van Afrikaans oorheers. Dan noem hulle dit vooruitgang, uitbreiding van die taal, vernuwing (modernisering), meer in pas met eenvormigheid op wêreldvlak om gesprekvoering kastig makliker te maak. Dit is gewoonlik Afrikaanssprekendes met intervolksharte wat sogenaamde wêreldtale probeer bevorder, dog terselfdertyd wegbeweeg van die een besondere eienskap van Afrikaans, naamlik beskrywend.
Daar is doelbewuste afbrekers van Afrikaans, want in sommige kringe word beweer dat Afrikaans nie bestaansreg het nie omdat dit kwansuis 'n "inferieure detoriasie van originele superieure" tale is en saamgeflans is. So 'n redenasie laat die weg oop om die volle woordeskatte van alle tale in die wêreld saam te voeg en dit as Afrikaans te beskou. Die ergste van alles is egter dat die gewone Afrikaanse (Dietse) woorde in onbruik verval en alleen die Romaanse of vreemde woorde gebruik word. Is dit taalverrykend? Dit is ontaarding van Afrikaans.
Die wese van 'n taal word dikwels nie ten volle besef nie. Dit gaan nie net oor die woordeskat nie, maar 'n taal se waarde word ook weerspieël in sy geskiedenis, in volksuitdrukkings, in die kultuur waarin dit ontwikkel het en ook in trotse volksbewustheid. Daarom behoort 'n regering wat nie 'n Afrikaanse inslag het nie, nie die gesag te hê om die taal te beheer nie. Net soos geskiedenis deur verskillende volke vanuit verskillende hoeke beskou word, beskou hulle ook tale se betekenis verskillend, al het hulle goeie bedoelings.
One thought on "Treffend Afrikaans – Samestelling"
Adam Willemse August 19, 2016 at 8:25 pm
Omdat Afrikaans met germaanse tale soos Duits 'n beskrywende taal is in teëstlling met Engels wat 'n termologiese taal is weens sy latynse agtergrond, kan ons enigiets duideliker beskryf met minder kans vir misverstand. Engels maak aanspraak op 'n geweldige groot woordeskat, maar dit is omdat hulle vir elke begrip 'n afsonderlike term gebruik wat mens moet ken om te verstaan waarvan gepraat word, en selfs die uitspraak en spelling van elke woord is uniek. As jy nie vertroud is met bouterme nie is woorde soos purlin, brandering, en rough- ground niksseggend. Met 'n afmeting daarby word dit duideliker, maar 38mm x 38 mm.mag die raaisel 'n bietjie ophelder. In Afrikaans is 'n dunnerige lang stuk hout 'n lat, Daarom is dit logies dat 'n 38mm x 38mm lat waarop dakbedekking bevestig word 'n daklat genoem word en nie een of ander simpele term soos purlyn of so iets nie. Gebruik ek daardie selfde 38mm x 38mm lat om die plafon onder aan die dakkappe te bevestig is dit 'n plafonlat en elkeen weet waarvan ek praat en so ook met 'n muurlat wat paneelwerk teen 'n muur ondersteun. Hierdie beginsel kan as riglyn dien waar enige engelse term vertaal moet word, besluit wat is dit en noem dit so; daarvoor is Afrikaans deeglik toegerus, baie beter as Engels wat nie eers kan sê "die kat hol onder die tafel deur" nie omdat 'n beskrywende taal 'n begrip soos onderdeur kan skei. Daarom moet Afrikaners nooit voel hulle taal klink naief as die beskrywende vorm bo die formele term verkies word nie, die doel van enige vertaling is immers om die oorspronklike begrip verstaanbaar oor te dra in verstaanbare en suiwer Afrikaans. Want ons taal is immers 'n meerderwaardige verbetering van oorspronklik oormatig-ontwikkelde tale en nie " 'n inferieure detoriasie van originele superieure tale" nie.